b'\n_START_ARTICLE_\nIzgube pri ogrevanju\n_START_PARAGRAPH_\nIzguba pri ogrevanju je pojav, ko se v objektih toplota izgublja na razli\xc4\x8dne na\xc4\x8dine. Prvi izmed vzrokov za izgubo je namerno prekomerno prezra\xc4\x8devanje stanovanjskih prostorov. Drugi je slaba izoliranost objektov oz. prevelika koli\xc4\x8dina toplotnih mostov. In \xc5\xa1e ogrevalne izgube, to so izgube, ki nastanejo pri zgorevanju, ki ga opredeljuje razmerje zrak/gorivo.\n_START_SECTION_\nIndividualno ogrevanje\n_START_PARAGRAPH_\nIndividualno ogrevanje na trda goriva (drva, premog) je najstarej\xc5\xa1i na\xc4\x8din ogrevanja. Poteka z razli\xc4\x8dnimi pe\xc4\x8dmi na trda goriva v vsakem od prostorov. Reguliranje pri takem ogrevanju je izredno slabo, izkoristek je nizek, temperaturni profil v prostoru je neugoden in odna\xc5\xa1ati je potrebno pepel ter prina\xc5\xa1ati gorivo. Elektri\xc4\x8dne energije za ogrevanje ne potrebujemo. Onesna\xc5\xbeevanje zraka in saj je veliko, potrebujemo tudi dimnik. Kot lokalna kuri\xc5\xa1\xc4\x8da se obravnava tudi objekte, ki so v urbaniziranem okolju z daljinskim ogrevanjem in na njega niso priklju\xc4\x8deni, imajo pa svoj sistem ogrevanja, ki povzro\xc4\x8da izpuste. Ozna\xc4\x8dujemo jih kot negativen pojav in mo\xc4\x8dno onesna\xc5\xbeujejo ter obremenjujejo zrak v mestih._NEWLINE_Poznamo tudi druge, bolj sodobne in ekolo\xc5\xa1ko manj obremenjujo\xc4\x8de na\xc4\x8dine individualnega ogrevanja, kot so ogrevanje na zemeljski plin, na uteko\xc4\x8dinjen plin, na kurilno olje, na elektriko, s toplotno \xc4\x8drpalko, z biomaso (sekanci, peleti)._NEWLINE_Ti na\xc4\x8dini ogrevanja se v ve\xc4\x8dini primerov uporabljajo v individualnih stanovanjskih objektih (hi\xc5\xa1e, poslovni prostori, ipd.).\n_START_SECTION_\nIzgube\n_START_PARAGRAPH_\nKlasi\xc4\x8dne stanovanjske hi\xc5\xa1e, starej\xc5\xa1ega tipa, brez primerne toplotne izolacije, s slabim izkoristkom ogrevalnega sistema, imajo veliko ve\xc4\x8djo porabo, kot novej\xc5\xa1e energetsko bolj var\xc4\x8dne stanovanjske hi\xc5\xa1e. Na izgube vpliva ve\xc4\x8d dejavnikov in sicer, zunanje stene in stene proti neogrevanim prostorom, stropna konstrukcija med neogrevanimi prostori, tla nad neogrevano kletjo, ipd. Najve\xc4\x8d izgub nastane s prekomernim prezra\xc4\x8devanjem, s slabo izoliranim pro\xc4\x8deljem, slabo izolirano streho ter s slabim toplotnim tesnjenjem oken in vrat.\n_START_SECTION_\nDaljinsko ogrevanje\n_START_PARAGRAPH_\nDaljinsko ogrevanje je na\xc4\x8din ogrevanja, pri katerem toploto prena\xc5\xa1amo od vira toplote k porabnikom po vro\xc4\x8devodnem cevnem omre\xc5\xbeju. Snov s katero prena\xc5\xa1amo toploto je najpogosteje voda. Vir toplote je kotlovnica ali toplarna. Toplarna je objekt v katerih se so\xc4\x8dasno proizvaja elektri\xc4\x8dna energija in toplota. Kotlovnice in toplarne uporabljajo za gorivo kurilno olje, zemeljski plin, biomaso, lahko pa se\xc5\xbeigajo tudi odpadke._NEWLINE_Prednosti daljinskega ogrevanja so kontrolirani izpusti dimnih plinov, ki so za proizvodne naprave stro\xc5\xbeji, kot pri lokalnih kuri\xc5\xa1\xc4\x8dih. Izpusti produktov zgorevanja so izvedeni izven bivalnih con (po navadi visok dimnik) in s tem bistveno vplivajo na lokalno kakovost zraka.\n_START_SECTION_\nIzgube\n_START_PARAGRAPH_\nToplotne izgube so zelo pomemben dejavnik, ki ga moramo upo\xc5\xa1tevati. Pri na\xc4\x8drtovanju izolacije je potrebno zraven ustrezne izbire izolacije, izvesti tudi izra\xc4\x8dune toplotnih izgub._NEWLINE_Toplotne izgube so odvisne od ve\xc4\x8d dejavnikov, kot sta masni in volumski pretok vode v cevi. Pomembne so tudi toplotne izgube cevovoda v zraku, cevovoda v kinetah in toplotne izgube predizoliranih cevi v zemlji. Pri omenjenih oblikah vro\xc4\x8devoda je pomembna za\xc5\xa1\xc4\x8dita pred zunanjo vlago, saj je to zelo pomemben dejavnik pri \xc5\xbeivljenjski dobi cevi. Zato moramo poskrbeti za ustrezno za\xc5\xa1\xc4\x8dito le-te. Vsi ti dejavniki pa se razlikujejo glede na letni \xc4\x8das (poletje/zima)._NEWLINE_Prav tako tudi pri stanovanjskih objektih ogrevanih z daljinskim ogrevanjem najve\xc4\x8d izgub nastane s prekomernim prezra\xc4\x8devanjem, s slabo izoliranim pro\xc4\x8deljem, ter s slabim toplotnim tesnjenjem oken in vrat.\n_START_SECTION_\nVro\xc4\x8devod\n_START_PARAGRAPH_\nZa prenos toplote od energetskega vira do odjemal\xc4\x8devih naprav \xe2\x80\x93 je treba zgraditi cevovode, po katerih se pretaka vro\xc4\x8da voda. Ve\xc4\x8dina omre\xc5\xbeij je bila v\xc4\x8dasih zgrajena v zemlji v betonskih kinetah, zadnje \xc4\x8dase pa se uporablja predvsem sistem neposrednega polaganja predizoliranih cevovodov v zemljo. Tak na\xc4\x8din je v svetu splo\xc5\xa1no uveljavljen in cenej\xc5\xa1i od klasi\xc4\x8dnega s kineto.\n_START_SECTION_\nMedij - voda\n_START_PARAGRAPH_\nVoda se uporablja za prenos energije in toplote v vro\xc4\x8devodu. Vir vode je podtalnica ali povr\xc5\xa1inska voda. Naravna voda ni primerna za direktno uporabo, zato jo je potrebno vedno ustrezno pripraviti._NEWLINE_V vodi raztopljene soli kalcija in magnezija se pri segrevanju izlo\xc4\x8dajo in odlagajo na stene cevi v obliki trdnih oblog._NEWLINE_Vodo lahko pripravimo eksterno ali interno. Pri eksterni pripravi uporabljamo mehansko \xc4\x8di\xc5\xa1\xc4\x8denje, obarjalne postopke, ionsko izmenjavo in membransko separacijo. Pri interni pripravi pa poznamo fizikalne postopke odplinjevanja in kemijsko kondicioniranje.\n_START_SECTION_\nEkologija\n_START_PARAGRAPH_\nPri prej omenjeni pripravi vode pa moramo biti pozorni predvsem na to, da voda v vro\xc4\x8devodu ustreza ekolo\xc5\xa1kim kriterijem, saj ne sme vsebovati nobenih naravi \xc5\xa1kodljivih snovi.\n_START_SECTION_\nIzgube\n_START_PARAGRAPH_\nDel vode katero toplarna po\xc5\xa1lje v vro\xc4\x8devod se zaradi razli\xc4\x8dnih dejavnikov tudi izgubi. To imenujemo izguba na mre\xc5\xbei. Najve\xc4\x8dkrat se voda na ta na\xc4\x8din izgubi na razvodih in na mestih, kjer so cevi spojene. Pri tem je zelo pomembna kontrola pri gradnji vro\xc4\x8devodnega omre\xc5\xbeja (tla\xc4\x8dni preizkus). Najve\xc4\x8d vode v vro\xc4\x8devodu se pa izgubi zaradi korozije, pri \xc4\x8demer pride do izlitja ve\xc4\x8dje koli\xc4\x8dine vode.\n_START_SECTION_\nPo\xc5\xa1kodbe in \xc5\xbeivljenjska doba\n_START_PARAGRAPH_\nNajpogostej\xc5\xa1e po\xc5\xa1kodbe na vro\xc4\x8devodu so utrujenost materiala, korozija ter mehanske po\xc5\xa1kodbe. Pri\xc4\x8dakovana \xc5\xbeivljenjska doba vro\xc4\x8devoda je pribli\xc5\xbeno 40 - 50 let. Zelo pomembno je pravilno vzdr\xc5\xbeevanje vro\xc4\x8devodnega omre\xc5\xbeja, saj s tem podalj\xc5\xa1ujemo \xc5\xbeivljenjsko dobo le-tega. Ko pride do po\xc5\xa1kodbe vro\xc4\x8devoda, s tem ni povzro\xc4\x8dena samo \xc5\xa1koda z izgubo vode, temve\xc4\x8d tudi odjemalci s tem ostanejo brez ogrevanja.\n_START_SECTION_\nSanacija\n_START_PARAGRAPH_\nPri sanaciji vro\xc4\x8devoda je zelo pomembno, da je popravilo izvedeno zelo kakovostno, pri \xc4\x8dem mora biti tudi ustrezen nadzor, saj samo tako lahko trajno odpravimo skrb, da se napaka na tem mestu ne bo ponovila. Sanacija po\xc5\xa1kodb oz. napak na vro\xc4\x8devodu je praviloma dokaj visok stro\xc5\xa1ek za lastnike vro\xc4\x8devodnega omre\xc5\xbeja, saj se le-ta poteka po javnih povr\xc5\xa1inah (ceste, plo\xc4\x8dniki, mostovi, ipd.). Sanacija mora biti izvedena zelo hitro, kakovostno in s \xc4\x8dim manj\xc5\xa1imi posegi v okolje (zapora ceste, ob\xc4\x8dinska in okoljska dovoljenja, ipd.).\n_START_SECTION_\nObjekti\n_START_PARAGRAPH_\nPoznamo individualne objekte, ve\xc4\x8dstanovanjske objekte in industrijske objekte. Pri vseh omenjenih pa velja, da se lo\xc4\x8dijo na energetsko var\xc4\x8dne in na energetsko potratne objekte. Porabljena toplota je za posamezni objekt zelo odvisna od raznih dejavnikov kot so; ali se stanovanje nahaja v energetsko var\xc4\x8dnem objektu ali ne, kak\xc5\xa1en je re\xc5\xbeim ogrevanja (trajanje ogrevanja), ogrevalne navade potro\xc5\xa1nikov, lega stanovanja v objektu, mo\xc5\xbenost individualne kontrole porabljene toplote, zunanje temperature zraka.\n_START_SECTION_\nEnergetsko var\xc4\x8dni objekt\n_START_PARAGRAPH_\n\xc4\x8ce je stanovanje v energetsko var\xc4\x8dnem objektu z nizko obra\xc4\x8dunsko mo\xc4\x8djo in imajo vsa stanovanja vgrajene delilnike porabe toplotne energije in izvedene vse ukrepe za u\xc4\x8dinkovito rabo energije (vgradnja termostatskih ventilov na grelnih telesih, hidravli\xc4\x8dno uravnove\xc5\xa1en ogrevalni sistem), je lahko njegova specifi\xc4\x8dna letna poraba tudi 44 kWh/m\xc2\xb2 ogrevalne povr\xc5\xa1ine.\n_START_SECTION_\nEnergetsko potratni objekt\n_START_PARAGRAPH_\n\xc4\x8ce je stanovanje v izrazito energetsko potratni stavbi, kjer so prav tako name\xc5\xa1\xc4\x8deni delilniki porabe toplotne energije, ostali ukrepi za u\xc4\x8dinkovito uporabo toplotne energije pa niso izvedeni, je lahko njegova specifi\xc4\x8dna letna poraba toplote tudi 124 kWh/m\xc2\xb2 ogrevane povr\xc5\xa1ine in ve\xc4\x8d.'